รักสนุก อย่าทิ้งทุกข์ ให้สังคม

ความรักเป็นสิ่งมีคุณค่า ไม่ว่าจะก่อเกิดที่ส่วนใดของโลกใบนี้ ย่อมทำให้ครอบครัว สังคมและประเทศชาติเจริญก้าวหน้าต่อไป ถ้าความรักเดินทางควบคู่ไปพร้อมกับความถูกต้องเหมาะสมแล้ว ก็คงจะทำให้ตนเองและคนรอบข้างนั้นมีความสุข แต่ก็ไม่ได้หมายความว่าจะปราศจากทุกข์ใดๆ ทั้งนี้ต้องนำคุณธรรมมาร่วมเดินทางด้วยเช่นกัน จึงจะทำให้คนในสังคมเกิดความสงบสุขมากขึ้น แต่สำหรับบางคนที่ใช้ความรักในทางที่ไม่ถูกต้อง ไม่เหมาะสม ซึ่งในที่สุดย่อมทำให้เกิดทุกข์ เกิดความเดือดร้อนต่อตนเอง ครอบครัว สังคมและประเทศชาติอย่างหลีกเลี่ยงไม่ได้ การคิดไตร่ตรอง พินิจพิจารณาถึงผลกระทบจากการกระทำใดๆเป็นสิ่งจำเป็น ถ้าเป็นเรื่องราวความรักของหนุ่มสาวซึ่งอยู่ในวัยเจริญพันธุ์ ยิ่งต้องตระหนักและให้ความสำคัญอย่างยิ่ง อย่ามัวแต่รักสนุกและทิ้งความทุกข์ให้กับสังคมเลย เพราะว่าร่องรอยและคราบความทุกข์ที่ท่านทิ้งไว้นั้นยากนักที่จะทำความสะอาดให้รอยทุกข์นั้นเบาบางลงได้

ปัจจุบันความรักของหนุ่มสาวที่เกิดขึ้นในสังคมไทย บางส่วนเป็นแบบค่อยเป็นค่อยไป ไม่หุนหันพลันแล่น แต่ยังมีจำนวนไม่น้อยที่ชิงสุขก่อนห่าม หักห้ามใจตัวเองไม่ได้ทำให้เกิดปัญหาทางสังคมตามมาเช่น มีการตั้งครรภ์นอกสมรสหรือไม่พึงประสงค์ ถูกล่วงละเมิดทางเพศ ทำให้เกิดการไม่พร้อมในการเลี้ยงดูบุตร  อยากให้ผู้ที่มีความรักรู้จักหน้าที่ของตนเองและมีสติเสมอ ก่อนที่จะทำสิ่งใดลงไปให้นึกถึงผู้มีพระคุณ จริยธรรม วัฒนธรรม ขนบธรรมเนียมประเพณีที่ดีงามด้วย เผื่อว่าจะได้ยับยั้งชั่งใจในสิ่งที่กำลังจะทำผิดพลาดไป เดือนกุมภาพันธ์เป็นเดือนแห่งความรักและเป็นช่วงเวลาที่คนทุกวัยใช้บอกความรู้สึกที่ดีต่อกันด้วยวิธีการต่างๆ แต่ข้อมูลสถิติของธุรกิจบัณฑิตย์โพลพบว่า วัยรุ่นร้อยละ 37.8 คิดว่าเป็นวันแสดงความรักของหนุ่มสาว ร้อยละ 37.8 คิดว่าเป็นวันให้ดอกกุหลาบ ชอคโกเลต ตุ๊กตา โดยร้อยละ 46 เห็นว่า การนำเสนอข่าวการมีเพศสัมพันธ์ทำให้วัยรุ่นอยากมีเพศสัมพันธ์กันมากขึ้น สิ่งเหล่านี้ส่งผลให้ความรักของหนุ่มสาวในปัจจุบันต่างจากสมัยก่อนมาก ไม่รักนวลสงวนตัว ไม่คิดไตร่ตรองถึงผลเสียที่เกิดจากการกระทำของตนเอง มีความรักที่ไม่ถูกต้อง

จากปัญหาเด็กถูกทอดทิ้งในปัจจุบัน ส่วนใหญ่เกิดจากภาวะวิกฤตทางสังคมและเศรษฐกิจซึ่งทำให้เกิดผลกระทบต่อการดำรงอยู่ของสถาบันครอบครัวเกิดปัญหาครอบครัวล่มสลาย ครอบครัวแตกแยก เด็กๆไม่ได้รับความอบอุ่นในครอบครัว โดยเฉลี่ยแล้วปัจจุบันมีเด็กถูกทอดทิ้งซึ่งกรมพัฒนาสังคมและสวัสดิการรับไว้ในความอุปการะประมาณ 20-25 คนต่อเดือน โดยเด็กดังกล่าวเป็นเด็กที่ถูกทอดทิ้งหลังคลอดที่โรงพยาบาล ทอดทิ้งในที่สาธารณะ ทอดทิ้งไว้กับผู้รับจ้างเลี้ยงหรือญาติและทิ้งไว้ที่โรงพยาบาลภายหลังการนำเด็กเข้ารับการรักษา จากสถิติการรับเด็กถูกทอดทิ้งไว้ในความอุปการะของกรมพัฒนาสังคมและสวัสดิการ ในปีงบประมาณ 2548 มี 264 คน ปีงบประมาณ 2549 มี 202 คน ปีงบประมาณ 2550 (ตุลาคม 2549-พฤศจิกายน 2549) มีถึง 36 คน สำหรับแนวทางเพื่อการพัฒนาการที่ดีของเด็กที่ถูกทอดทิ้ง ปัจจุบันกรมพัฒนาสังคมและสวัสดิการมีเด็กกำพร้า เด็กที่บิดามารดาไม่สามารถให้การดูแลได้เป็นการชั่วคราว หรือเด็กที่บิดามารดาให้การเลี้ยงดูไม่เหมาะสม ในช่วงอายุแรกเกิดถึง 5 ปี อยู่ในความดูแลของสถานสงเคราะห์เด็กจำนวน 8 แห่งทั่วประเทศ 1,313 คน เป็นเด็กถูกทอดทิ้ง 276 คน เด็กที่บิดามารดามอบให้กรมพัฒนาสังคมและสวัสดิการโดยเด็ดขาด 248 คน และฝากไว้ชั่วคราว 789 คน กรมพัฒนาสังคมและสวัสดิการตระหนักถึงความสำคัญของครอบครัว สถาบันจะเป็นแหล่งบ่มเพาะความเข้มแข็งให้กับเด็ก และเป็นสิทธิเด็กทุกคนสมควรจะได้รับการเลี้ยงดู และมีชีวิตเติบโตในครอบครัวตามอนุสัญญาว่าด้วยสิทธิเด็ก จึงได้ดำเนินการเพื่อให้เด็กในสถานสงเคราะห์ได้มีโอกาสเติบโตขึ้นในครอบครัว โดยการติดตามสืบหาครอบครัวเดิมของเด็กเพื่อส่งกลับ หากครอบครัวประสบปัญหาทางเศรษฐกิจ กรมพัฒนาสังคมและสวัสดิการจะช่วยเหลือโดยการสนับสนุนเงิน เครื่องอุปโภคบริโภค สนับสนุนเงินทุนประกอบอาชีพ หากเด็กขาดความพร้อม เช่น พิการ มีปัญหาสุขภาพ กรมพัฒนาสังคมและสวัสดิการจะดูแลเป็นอย่างดี และสำหรับเด็กที่มีความพร้อมจะจัดหาครอบครัวทดแทนถาวร(ครอบครัวบุญธรรม)ให้ต่อไป

เนื่องในเทศกาลแห่งความรักที่จะมาถึง กรมพัฒนาสังคมและสวัสดิการจึงอยากวิงวอนให้ทุกภาคส่วนในสังคมตระหนักว่าเป็นวันแห่งความรักของคนทุกระดับ โดยเฉพาะครอบครัวทุกครอบครัวให้ใช้เทศกาลนี้บ่มเพาะความรักความอบอุ่นให้เกิดขึ้นในครอบครัวท่าน และอยากฝากข้อคิดถึงคู่รักทุกคู่ ให้ใช้วันแห่งความรักให้เป็นวันแห่งความรักอย่างถูกต้อง อย่าให้วันนี้เป็นวันบ่มเพาะเด็กทารกที่จะถูกทอดทิ้งในอีกเก้าเดือนข้างหน้า เป็นห่วงเป็นใยสังคมเสียแต่วันนี้ เพื่อสิ่งดีดีจะได้เกิดขึ้นกับสังคมของพวกเรา เช่นเดียวกับความรัก ถ้าก้าวเดินไปแบบถูกที่ถูกทาง รักของทุกคนคงจะมีแต่ความสุขสมหวัง รักสังคม อย่าทิ้งทุกข์ เพียงเพราะรักสนุก นะครับ
